เดดพูล & วูล์ฟเวอรีน

| เดดพูล & วูล์ฟเวอรีน |
| --- | --- |
ใบปิดภาพยนตร์
กำกับ: ชอว์น เลวี
เขียนบท:   ไรอัน เรย์โนลส์  เร็ตต์ รีส  พอล เวอร์นิค  เซ็บ เวลส์  ชอว์น เลวี 
สร้างจาก: มาร์เวลคอมิกส์
อำนวยการสร้าง:   เควิน ไฟกี  ลอเรน ชูเลอร์ ดอนเนอร์  ไรอัน เรย์โนลส์  ชอว์น เลวี 
นักแสดงนำ:   ไรอัน เรย์โนลส์  ฮิว แจ็กแมน  เอ็มมา คอร์ริน  โมรีนา บักคาริน  ร็อบ เดลานีย์  เลสลี อักกัมส์  แอรอน สแตนฟอร์ด  แมทธิว แม็คฟาเดียน 
กำกับภาพ: จอร์จ ริชมอนด์
ตัดต่อ:   ดีน ซิมเมอร์แมน  เชน รีด 
ดนตรีประกอบ: ร็อบ ไซมอนเซน
บริษัทผู้สร้าง:   มาร์เวลสตูดิโอส์  แมกซิมัมเอฟเฟิร์ต  ทเวนตีวันแลปส์เอนเทอร์เทนเมนต์  
ผู้จัดจำหน่าย: วอลต์ดิสนีย์สตูดิโอส์โมชันพิกเชอส์
วันฉาย:   22 กรกฎาคม ค.ศ. 2024 (2024-07-22) (โรงละครเดวิด เอช. คอช)  24 กรกฎาคม ค.ศ. 2024 (2024-07-24) (ไทย)  26 กรกฎาคม ค.ศ. 2024 (2024-07-26) (สหรัฐ) 
ความยาว: 128 นาที
ประเทศ: สหรัฐ
ภาษา: อังกฤษ
ทุนสร้าง: 200 ล้านดอลลาร์สหรัฐ
ทำเงิน: 1.338 พันล้านดอลลาร์สหรัฐ
เดดพูล & วูล์ฟเวอรีน (อังกฤษ: Deadpool & Wolverine) เป็นภาพยนตร์อเมริกันแนวซูเปอร์ฮีโรที่ออกฉายใน ค.ศ. 2024 สร้างจากมาร์เวลคอมิกส์ โดยมีตัวละครหลักเป็น เดดพูลและวูล์ฟเวอรีน ภาพยนตร์สร้างโดย มาร์เวลสตูดิโอส์, แมกซิมัมเอฟเฟิร์ตและทเวนตีวันแลปส์เอนเทอร์เทนเมนต์ และจัดจำหน่ายโดยวอลต์ดิสนีย์สตูดิโอส์โมชันพิกเชอส์ เดดพูล & วูล์ฟเวอรีน เป็นภาพยนตร์เรื่องที่ 34 ในจักรวาลภาพยนตร์มาร์เวล (MCU) และเป็นภาคต่อของเรื่อง เดดพูล (2016) และ เดดพูล 2 (2018) ภาพยนตร์กำกับโดย ชอว์น เลวี จากบทภาพยนตร์ที่เขาเขียนร่วมกับ ไรอัน เรย์โนลส์, เร็ตต์ รีส, พอล เวอร์นิคและเซ็บ เวลส์ ภาพยนตร์แสดงนำโดย เรย์โนลส์และฮิว แจ็กแมน แสดงเป็น เดดพูลและวูล์ฟเวอรีน ตามลำดับ ร่วมกับ เอ็มมา คอร์ริน, โมรีนา บักคาริน, ร็อบ เดลานีย์, เลสลี อักกัมส์, แอรอน สแตนฟอร์ดและแมทธิว แม็คฟาเดียน ในบทบาทสมทบ ในภาพยนตร์ เมื่อเดดพูลรับรู้ว่า องค์การกำกับสาขาเวลา ตั้งใจที่จะทำลายจักรวาลของเขา เขาจึงร่วมมือกับวูล์ฟเวอรีนผู้ไม่เต็มใจจากจักรวาลอื่นเพื่อหยุดพวกเขา
การพัฒนาภาพยนตร์ภาคที่สามของ เดดพูล เริ่มต้นในเดือนพฤศจิกายน ค.ศ. 2016 ที่ทเวนตีเซนจูรีฟอกซ์ แต่ถูกพักไว้ชั่วคราวหลังจากที่ดิสนีย์เข้าซื้อกิจการสตูดิโอในเดือนมีนาคม ค.ศ. 2019 ทำให้สิทธิ์ในใช้งานตัวละครถูกโอนยังมาร์เวลสตูดิโอส์  และได้เริ่มพัฒนาภาพยนตร์เรื่องใหม่ร่วมกับเรย์โนลส์ ภาพยนตร์จะเป็นการนำเดดพูลเข้ามาในจักรวาลภาพยนตร์มาร์เวล แต่ยังคงเรต R ตามแบบฉบับเดิมของภาพยนตร์ก่อนหน้านี้ เวนดี มอลินิวและลิซซี มอลินิว-ลอเกลิน เข้ามาเขียนบทในเดือนพฤศจิกายน ค.ศ. 2020 รีสและเวอร์นิคกลับมาจากภาพยนตร์ก่อนหน้านี้เพื่อเขียนบทใหม่ในเดือนมีนาคม ค.ศ. 2022 และเลวีได้รับการว่าจ้างให้เป็นผู้กำกับ แจ็กแมนตัดสินใจกลับมารับบทเดิมเป็นวูล์ฟเวอรีนจากภาพยนตร์ชุด X-เม็น ของ ทเวนตีท์เซนจูรีฟอกซ์ ในเดือนสิงหาคม ค.ศ. 2022 เวลส์, เรย์โนลส์และเลวี มีส่วนร่วมในการเขียนบทในเดือนพฤษภาคม ค.ศ. 2023 การถ่ายทำเริ่มต้นในเดือนดังกล่าวที่ไพน์วูดสตูดิโอส์ในอังกฤษ มีการถ่ายทำเพิ่มเติมที่นอร์ฟอล์ก, ลอสแอนเจลิสและโบวิงดันฟิล์มสตูดิโอส์ ภาพยนตร์หยุดการถ่ายทำชั่วคราวในเดือนกรกฎาคมเนื่องจากการหยุดงานของแซก-อาฟตรา 2023 ภาพยนตร์ถ่ายทำต่อในเดือนพฤศจิกายนและสิ้นสุดในเดือนมกราคม ค.ศ. 2024 ชื่อเรื่องของภาพยนตร์ได้รับการเปิดเผยในเดือนถัดมา
เดดพูล & วูล์ฟเวอรีน ฉายรอบปฐมทัศน์เมื่อวันที่ 22 กรกฎาคม ค.ศ. 2024 ที่โรงละครเดวิด เอช. คอชในเมืองนิวยอร์ก ฉายในไทยวันที่ 24 กรกฎาคม และฉายในสหรัฐวันที่ 26 กรกฎาคม โดยเป็นส่วนหนึ่งของเฟสห้าในจักรวาลภาพยนตร์มาร์เวล ภาพยนตร์ทำเงินทั่วโลก 1.338 พันล้านดอลลาร์สหรัฐ กลายเป็นภาพยนตร์ระดับอาร์ที่ทำเงินสูงสุดและภาพยนตร์ที่ทำเงินสูงสุดอันดับที่สองใน ค.ศ. 2024